‘TK’ขายบีอีตุน100ล้านอัดสินเชื่อปีนี้
TK ออกตั๋ว บี/อี 100 ล้านในสัปดาห์นี้ เตรียมสภาพคล่องพร้อม คาดพอร์ตสินเชื่อปีนี้ถึง 8,300 ล้านบาท
5 ก.ค. 2555

TK ออกตั๋ว บี/อี 100 ล้านในสัปดาห์นี้ เตรียมสภาพคล่องพร้อม คาดพอร์ตสินเชื่อปีนี้ถึง 8,300 ล้านบาท 
นายประพล พรประภา รองกรรมการผู้จัดการ บริษัท ฐิติกร (TK) เปิดเผยว่า ในสัปดาห์นี้บริษัทจะเริ่มออกตั๋วเงินระยะสั้น (บี/อี) จำนวน 100 ล้านบาท อายุ 2 เดือน เพื่อเตรียมสภาพคล่องรองรับการเติบโตของพอร์ตสินเชื่อ เพราะความต้องการซื้อรถจักรยานยนต์เริ่มกลับมาเป็นปกติตั้งแต่เดือน พ.ค.มิ.ย. คาดว่า 5 เดือนนี้ อยู่ที่ 8.99 แสนคัน และครึ่งปีแรกจะทะลุ 1 ล้านคันได้
บริษัทคาดว่า ในไตรมาส 2 พอร์ตสินเชื่ออยู่ใกล้ 7,900 ล้านบาท ซึ่งเป็นยอดสูงสุดครั้งใหม่ และคาดว่าทั้งปีอยู่ที่ 8,300 ล้านบาท เติบโต 10% จากปีก่อนที่ 7,576 ล้านบาท แต่จะปรับเพิ่มเป้าหมายหรือไม่ ขอรอดูสถานการณ์การเมืองและน้ำท่วมก่อน 
ปัจจุบัน โครงสร้างหนี้ของบริษัทเป็นระยะยาว 80% อัตราดอกเบี้ยกว่า 4% และหนี้ระยะสั้นเพียง 20% ของพอร์ต ซึ่งแนวโน้มดอกเบี้ยประมาณต้นปีหน้าจะมีทิศทางขาขึ้น 
ด้านแนวโน้มหนี้ที่ไม่ก่อให้เกิดรายได้ (เอ็นพีแอล) ก็ดีขึ้นจากสิ้นปีก่อนอยู่ที่ 4.3% ของสินเชื่อรวม ส่วนไตรมาสแรกอยู่ที่ 4.1% และคาดว่าไตรมาส 3 จะกลับมาเหลือ 3% ซึ่งเป็นระดับก่อนเกิดน้ำท่วม เนื่องจากลูกค้ามีศักยภาพในการจ่ายเงินและผิดนัดชำระหนี้น้อยลง
สำหรับแผนขยายการลงทุนในต่างประเทศ ขณะนี้อยู่ระหว่างการเจรจากับพันธมิตรที่อยู่ในธุรกิจเดียวกันทั้งในอินโดนีเซียและเวียดนามอยู่ คาดว่าอย่างน้อยในปีนี้จะมีการจัดตั้งสำนักงานขนาดเล็กเพื่อไปดูตลาด แต่ยังไม่มีการทำธุรกรรมอย่างเต็มที่